તાજેતરમાં જ ગુજરાતમાં પરપ્રાંતિયો પરના હુમલા અને ત્યારબાદ રાજ્યમાંથી પરપ્રાંતિયોની હિજરતના મુદ્દે રાજકારણ ગરમાયું હતું અને પરપ્રાંતિયો પરના હુમલામાં કોંગ્રેસના રાધનપુરના ધારાસભ્ય અલ્પેશ ઠાકોર અને તેની ઠાકોર સેનાનો હાથ હોવાના આરોપ પણ મૂકાયા હતા. તેવા સંજોગોમાં ઉત્તર પ્રદેશના એક યુવા સંગઠનના નામથી ધારાસભ્ય અલ્પેશ ઠાકોરનું માથું વાઢીને લાવનારને રૂ. 1 કરોડના ઈનામની જાહેરાત કરતા પોસ્ટર્સ લાગ્યા હતા. ત્યારે આ મામલે અલ્પેશ ઠાકોરે તેનો જવાબ આપતા ડીસાના એક કાર્યક્રમમાં કથિત યુવા સંગઠનને પડકાર ફેંક્યો છે કે રાત્રે 12 વાગ્યા પછી પણ એકલો જ ફરું છું. હિંમત હોય તો માથું વાઢી જાવ. આ પ્રકારનું નિવેદન ધારાસભ્ય અલ્પેશ ઠાકોરે કરતા વધુ એક વિવાદ ઊભો થયો છે.